Ди къуэш республикэхэм
ХэщIапIэр Налшык къыщызэIуахынущ
Абхъаз. Къэбэрдей-Балъкъэрым и къалащхьэм Абхъазым и хэщIапIэ къыщызэIуахыну я мурадщ.
Республикэм и президент Анкваб Александр Абхъазым Кавказ ИщхъэрэмкIэ и хэщIапIэ Налшык къалэ къыщызэIухыным теухуа жэрдэм къыхилъхьэну хамэ къэрал IуэхухэмкIэ министрым къалэн щищIащ.
НэгъуэщI Iуэху зэмылIэужьыгъуэхэми къытеувыIащ ахэр. Къапщтэмэ, министрым президентыр щыгъуазэ ищIащ Гудаутэ дэт «Черноморец» пансионатым Сирием къикIыжауэ пIалъэкIэ щыпсэу я лъахэгъухэр зыIууэ гугъуехьхэм.
ХадэщIэхэм заужь
Адыгей. Италием и технологиехэр къагъэсэбэпу республикэм щагъэкI мыIэрысэ жыг хадэхэр зрагъэлъагъуну Адыгейм къэкIуащ Тирол Ипщэ провинцэм и жыггъэкIхэм я зэгухьэныгъэм и лIыкIуэхэр.
Италием къикIахэм яIу-щIащ республикэм и Iэтащ-хьэмрэ мэкъумэш хозяйствэмкIэ министрымрэ.
— Ди щIыналъэхэр куэдкIэ зэрызэщхьым — цIыху бжыгъэу щыпсэур, экологиер, бгыхэр, тафэр, нэгъуэщIхэри — дыдихьэхащ. Абы къыхэкIыу сыхуейщ ди къарур зэдгъэуIуну, мэкъумэш хозяйствэм щызэтедухуахэм, экономикэ зэпыщIэныгъэхэм адэкIи дытетыну,- жиIащ ТхьэкIушынэ Аслъэнджэрий.
Адыгейм и щIыуэпсыр, зыщаплъыхьа жыг хадэхэр, ахэр къэгъэкIыным и мызакъуэу, абыхэм къапыкIэхэри щэныр екIуу зэрызэтеублар хьэщIэхэм ягу ирихьащ. «Сэ гъэщIэгъуэн сщыхъуащ жыгхэр щывгъэкI щIым и фIа-гъыр. Апхуэдэ Тироль Ипщэм щыIэкъым», — жиIащ агро-ном Иннерхофен Ханне. Тироль Ипщэм и мэкъумэш институтхэм я президент Кхуен Андреас илъэгъуахэр, Адыгейм и жыггъэкIхэм я Iуэху бгъэдыхьэкIэр телъы-джэ щыхъуащ. «Илъэси 10 дэкIауэ фи деж сыкъакIуэмэ, дэнэ щIыпIи жыг хадэщIэхэр зэрыщыслъагъунур си фIэщ мэхъу», — жиIащ абы.
УЭРДОКЪУЭ Женя.
